Orlando Figes

Orlando Guy Figes (*20 November 1959) is 'n Britse geskiedkundige en skrywer wat bekend is vir sy werke oor die Russiese en Europese geskiedenis. Hy is professor van geskiedenis aan Birkbeck-kollege, Universiteit van Londen.

Figes is veral bekend vir sy werke oor die Russiese geskiedenis, soos A People's Tragedy (1996), Natasha's Dance (2002), The Whisperers (2007), Crimea (2010) en Just Send Me Word (2012). A People's Tragedy is 'n studie van die Russiese Rewolusie, en kombineer sosiale en politieke geskiedenis met biografiese besonderhede in 'n historiese verhaal.

Die Times Literary Supplement het A People's Tragedy gekies as een van die 100 invloedrykste boeke sedert die Tweede Wêreldoorlog. Die Financial Times het Figes "die grootste storieverteller onder moderne Russiese geskiedkundiges" genoem.

Figes was die geskiedkundige konsultant van die 2012-rolprent Anna Karenina en het ook as geskiedkundige konsultant gewerk aan die 2016 BBC-TV-reeks oor Leo Tolstoi se Oorlog en Vrede, waarvan Tom Harper die regisseur en Andrew Davies die draaiboekskrywer was.

Figes dien op die redaksionele raad van die tydskrif Russian History, skryf vir die internasionale pers, maak gereeld uitsendings op televisie en radio, skryf resensies vir die New York Review of Books, en is 'n genoot van die Koninklike Letterkundegenootskap.

Sy boeke is al in meer as dertig tale vertaal. Sy Revolutionary Russia, 1891-1991 wat uitgegee word deur Pelican Books, 'n druknaam van Penguin Books, is ook hoog aangeprys.

 Verwysings 

Kategorie:Geboortes in 1959
Kategorie:Lewende mense
Kategorie:Britse geskiedkundiges